Forslag til Rådets forordning (EF) om ændring af forordning (EØF) nr. 1107/70 om støtte, som ydes inden for sektoren for transporter med jernbane, ad landeveje og sejlbare vandveje (95/C 318/10) (Tekst af betydning for EØS) KOM(95) 199 endelig udg. - 95/0123(SYN)

(Forelagt af Kommissionen den 15. september 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I henhold til Rådets forordning (EØF) nr. 1107/70 (1), senest ændret ved forordning (EF) nr. . . . navnlig artikel 3, nr. 1, kan medlemsstaterne yde støtte med det formål at lette udviklingen af kombineret transport og af transportformer og -teknik, som er mere økonomiske for samfundet;

de stigende problemer med trængsel på vej- og banenettets hovedstrækninger, med transportsikkerhed, med miljøet, med energibesparelser og med borgernes livskvalitet kræver, at der af hensyn til almeninteressen satses på en kraftigere udvikling og bedre udnyttelse af de muligheder, der ligger i vandvejstranport, hvilket især forudsætter, at denne transportforms konkurrenceevne forbedres;

omkostningerne ved omladning udgør en meget stor del af de samlede omkostninger ved vandvejstransport; det har afgørende betydning for vandvejstransportens udvikling, at der investeres kraftigt i at effektivisere omladningsanlæggene og tilpasse dem bedre til de aktuelle logistiske krav for således at bidrage til en ønskværdig udvikling af indlandsskibsfarten;

til den ende bør der skabes gunstige vilkår for investeringer i infrastrukturudstyr og/eller redskaber til vandvejsterminaler, som gør det muligt at øge den del af transporten, der udføres ad sejlbare vandveje; derfor er det vigtigt, at der bliver mulighed for at yde støtte fra medlemsstaterne eller for statsmidler til de berørte virksomheder;

der bør tilvejebringes harmoniserede vilkår for tildelingen af denne støtte til udviklingen af vandvejstransporten, og dens virkninger bør evalueres med jævne mellemrum;

støtten bør ydes i en tilstrækkelig lang periode, til at de nævnte udstyrsinvesteringer kan tiltrække en fast kundekreds og ny trafik til vandvejene; støtteordningen bør forblive i kraft frem til den 31. december 1999, og Rådet bør i overensstemmelse med traktatens bestemmelser træffe afgørelse om, hvilken ordning der skal gælde derefter, eller, efter omstændighederne, på hvilke vilkår støtteordningen skal ophæves;

det viser sig nødvendigt at tilpasse Fællesskabets støtteregler, og derfor må forordning (EØF) nr. 1107/70 ændres -

UDSTEDT FØLGENDE FORORDNING:

Artikel 1

I artikel 3, nr. 1, i forordning (EØF) nr. 1107/70 indsættes som litra f):

»f) indtil den 31. december 1999, når støtten ydes midlertidigt og med det formål at lette vandvejstransportens udvikling, idet støtten skal vedrøre:

- infrastrukturinvesteringer i offentlige eller private vandvejsterminaler, eller

- investeringer i fast og mobilt udstyr, som er nødvendigt for omladning til og fra vandvejstransport.

Støtten må ikke overstige 50 % af den samlede investering.

Støttemodtagerne forpligter sig til i fem år at udvikle en bestemt ny eller yderligere transportmængde, der fastlægges sammen med medlemsstaternes kompetente myndigheder, som vandvejstransport. Overholdes denne forpligtelse ikke, kræver den kompetente myndighed støtten tilbagebetalt.

Kommissionen forelægger hvert andet år Europa-Parlamentet og Rådet en beretning om resultatet af anvendelsen af nævnte foranstaltninger og giver herved især oplysninger om, hvorledes støtten anvendes, hvor store støttebeløb det drejer sig om, og hvilken virkning støtten har på vandvejstransporten. Medlemsstaterne giver Kommissionen de oplysninger, der er nødvendige for at udarbejde denne beretning.

Senest den 31. juli 1999 træffer Rådet på forslag af Kommissionen og i overensstemmelse med traktatens bestemmelser afgørelse om, hvilken ordning der skal anvendes senere, eller, efter omstændighederne, på hvilke betingelser ordningen skal ophæves.«

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 130 af 15. 6. 1970, s. 1.